b'\n_START_ARTICLE_\nKauno technologijos universitetas\n_START_SECTION_\nLietuvos universitetas\n_START_PARAGRAPH_\nKauno technologijos universitetas save kildina i\xc5\xa1 Lietuvos universiteto (v\xc4\x97liau\xc2\xa0\xe2\x80\x93 Vytauto Did\xc5\xbeiojo, Kauno universitetas, Kauno valstybinis Vytauto Did\xc5\xbeiojo universitetas), \xc4\xafkurto 1922\xc2\xa0m. vasario 16 d. Kaune, 1920\xc2\xa0m. \xc4\xafsteigt\xc5\xb3 Auk\xc5\xa1t\xc5\xb3j\xc5\xb3 kurs\xc5\xb3 pagrindu._NEWLINE_1922\xc2\xa0m. vasario 16 d., Lietuvos nepriklausomyb\xc4\x97s \xc5\xa1vent\xc4\x97s dien\xc4\x85, Auk\xc5\xa1t\xc5\xb3j\xc5\xb3 kurs\xc5\xb3 (dabartini\xc5\xb3 KTU I r\xc5\xabm\xc5\xb3) sal\xc4\x97je (auloje) \xc4\xafvyko i\xc5\xa1kilmingas Lietuvos universiteto atidarymo aktas. Auk\xc5\xa1t\xc5\xb3j\xc5\xb3 kurs\xc5\xb3 r\xc5\xabmai ir kita sukurta studij\xc5\xb3 baz\xc4\x97 per\xc4\x97jo naujai \xc4\xafsteigto Lietuvos universiteto \xc5\xbeinion. Vos prasid\xc4\x97jus darbui Universitete, Steigiamasis Seimas patvirtino ilgai svarstyt\xc4\x85 nauj\xc4\x85 Lietuvos universiteto Statut\xc4\x85.\n_START_SECTION_\nVytauto Did\xc5\xbeiojo universitetas (1930\xe2\x80\x931940\xc2\xa0m.)\n_START_PARAGRAPH_\n1930\xc2\xa0m. bir\xc5\xbeelio 7 d., \xc4\xafvertinus Lietuvos universiteto laim\xc4\x97jimus ir reik\xc5\xa1m\xc4\x99 \xc5\xa1alies mokslo, \xc5\xa1vietimo ir kult\xc5\xabros pl\xc4\x97totei, Vyriausyb\xc4\x97 Lietuvos valdovo Vytauto mirties 500\xc2\xa0m. sukakties proga Universitetui suteik\xc4\x97 Vytauto Did\xc5\xbeiojo pavadinim\xc4\x85._NEWLINE_Universitet\xc4\x85 sudar\xc4\x97 septyni fakultetai: Teologijos-filosofijos, Evangelik\xc5\xb3 teologijos, Humanitarini\xc5\xb3 moksl\xc5\xb3, Teisi\xc5\xb3, Matematikos-gamtos, Medicinos ir Technikos._NEWLINE_Lietuvai atgavus Vilni\xc5\xb3, buvo prad\xc4\x97tos VDU ir Vilniaus universiteto pertvarkymo reformos. 1940\xc2\xa0m. Vytauto Did\xc5\xbeiojo universitetas (VDU) pad\xc4\x97jo atkurti Vilniaus universitet\xc4\x85: \xc5\xbeiem\xc4\x85 \xc4\xaf Vilni\xc5\xb3 perkelti Humanitarini\xc5\xb3 moksl\xc5\xb3 ir Teisi\xc5\xb3 fakultetai. I\xc5\xa1 Universiteto teko perkelti \xc4\xaf Vilniaus universitet\xc4\x85 ne tik du fakultetus, bet ir 1 000 \xc5\xa1i\xc5\xb3 fakultet\xc5\xb3 student\xc5\xb3, mokymo ir pagalbin\xc4\xaf personal\xc4\x85, daugel\xc4\xaf mokymo priemoni\xc5\xb3 bei inventori\xc5\xb3, \xc4\xafdiegti lietuvi\xc5\xa1k\xc4\x85 akademin\xc4\x99 kult\xc5\xabr\xc4\x85 ir universitetin\xc4\x99 dvasi\xc4\x85 bei tradicijas.\n_START_SECTION_\nKauno universitetas (1940\xe2\x80\x931941 m.)\n_START_PARAGRAPH_\nSoviet\xc5\xb3 S\xc4\x85jungos kariuomenei okupavus m\xc5\xabs\xc5\xb3 \xc5\xa1al\xc4\xaf, 1940\xc2\xa0m. rugpj\xc5\xab\xc4\x8dio 21 d. Lietuvos sovietin\xc4\x97s vyriausyb\xc4\x97s \xc4\xafsakymu VDU buvo pavadintas Kauno universitetu. Buvo u\xc5\xbedarytos beveik visos student\xc5\xb3 organizacijos, suimti kai kurie d\xc4\x97stytojai ir studentai. Ruden\xc4\xaf \xc4\xaf Vilniaus universitet\xc4\x85 perkeltas Matematikos-gamtos fakultetas.\n_START_SECTION_\nVytauto Did\xc5\xbeiojo universitetas (1941\xe2\x80\x931944\xc2\xa0m.)\n_START_PARAGRAPH_\n1941\xc2\xa0m. vokie\xc4\x8diams okupavus Lietuv\xc4\x85, Universitetui gr\xc4\x85\xc5\xbeintas Vytauto Did\xc5\xbeiojo vardas. Laikinosios vyriausyb\xc4\x97s \xc5\xa1iek tiek pertvarkytas, tur\xc4\x97jo 5 fakultetus: Teologijos, Filosofijos, Technologijos, Statybos ir Medicinos. _NEWLINE_1943\xc2\xa0m. kovo 17 d. nepavykus Lietuvoje suformuoti SS dalini\xc5\xb3, vokie\xc4\x8di\xc5\xb3 okupacin\xc4\x97 vald\xc5\xbeia u\xc5\xbedar\xc4\x97 beveik visas auk\xc5\xa1t\xc4\x85sias mokyklas, tai pat ir VDU. Netrukus paai\xc5\xa1k\xc4\x97jo, kad oficialaus sprendimo u\xc5\xbedaryti VDU n\xc4\x97ra, d\xc4\x97stytojai nebuvo atleisti i\xc5\xa1 darbo. Kadangi beveik visi VDU r\xc5\xabmai buvo u\xc5\xbeimti vokie\xc4\x8di\xc5\xb3 kariuomen\xc4\x97s, paskaitos studentams buvo skaitomos kitose \xc4\xafstaigose arba d\xc4\x97stytoj\xc5\xb3 namuose. VDU atstovai ne kart\xc4\x85 pra\xc5\xa1\xc4\x97 generalinio komisaro, kad b\xc5\xabt\xc5\xb3 leid\xc5\xbeiama baigti studijas nors paskutini\xc5\xb3j\xc5\xb3 kurs\xc5\xb3 studentams, ta\xc4\x8diau leidim\xc4\x85 laikyti egzaminus gavo tik Medicinos, Statybos ir Technologijos fakultet\xc5\xb3 studentai._NEWLINE_1942\xe2\x80\x931943 mokslo metais VDU mok\xc4\x97si 2798 studentai: Filosofijos fakultete \xe2\x80\x93 507, Medicinos \xe2\x80\x93 1034, Statybos \xe2\x80\x93 572, Technologijos \xe2\x80\x93 685. Vokie\xc4\x8di\xc5\xb3 okupacijos metais Universitetas i\xc5\xa1leido 772 diplomuotus specialistus: 293 gydytojus, 152 odontologus, 57 farmacininkus, 261 in\xc5\xbeinierius ir 9 filologus ir filosofus. Siekdami sudaryti s\xc4\x85lygas jaunimui studijuoti technikos ir medicinos mokslus, grup\xc4\x97 Universiteto d\xc4\x97stytoj\xc5\xb3 t\xc4\x99s\xc4\x97 u\xc5\xbesi\xc4\x97mimus namuose ir Suaugusi\xc5\xb3j\xc5\xb3 institute. _NEWLINE_1944\xc2\xa0m. besitraukianti vokie\xc4\x8di\xc5\xb3 kariuomen\xc4\x97 susprogdino Fizikos-chemijos instituto r\xc5\xabmus.\n_START_SECTION_\nKauno valstybinis Vytauto Did\xc5\xbeiojo universitetas (1944\xe2\x80\x931950 m.)\n_START_PARAGRAPH_\n1944\xc2\xa0m. lapkri\xc4\x8dio 13 d., SSRS okupacin\xc4\x97 vald\xc5\xbeia nutar\xc4\x97 v\xc4\x97l atidaryti Universitet\xc4\x85, iki 1950\xc2\xa0m. pabaigos veikusio Kauno valstybinio Vytauto Did\xc5\xbeiojo universiteto pavadinimu._NEWLINE_1947 m. gruod\xc5\xbeio 9 d. SSRS Auk\xc5\xa1tojo mokslo ministerijos \xc4\xafsakymu buvo prad\xc4\x97ta Universiteto reorganizacija. Pirmiausia buvo pakeista Universiteto strukt\xc5\xabra: Technologijos fakultetas i\xc5\xa1skaidytas \xc4\xaf Chemin\xc4\x97s technologijos, Elektrotechnikos ir Mechanikos fakultetus, o Medicinos fakultetas \xe2\x80\x93 \xc4\xaf Medicinos ir Farmacijos fakultetus. Istorijos-filologijos fakultetas prad\xc4\x97tas palaipsniui naikinti i\xc5\xa1 prad\xc5\xbei\xc5\xb3 reorganizuojant \xc4\xaf Filologijos fakultet\xc4\x85. Pirmiausia nutarta panaikinti Istorijos skyri\xc5\xb3, o \xc5\xa1io skyriaus 2 ir 3 kurso studentus Kauno universiteto rektorius \xc4\xafpareigotas pervesti \xc4\xaf Vilniaus universitet\xc4\x85. Siekiant padalinti Universitet\xc4\x85, buvo stiprinami ir kuriami nauji techni\xc5\xa1kieji fakultetai, nors pramon\xc4\x97 Lietuvos teritorijoje tuo metu buvo silpnai i\xc5\xa1vystyta, o in\xc5\xbeinerin\xc4\x97s specialyb\xc4\x97s nebuvo populiarios. _NEWLINE_1948 m. prad\xc5\xbeioje Kauno universitete buvo 8 fakultetai: Statybos, Architekt\xc5\xabros, Chemin\xc4\x97s technologijos, Elektrotechnikos, Mechanikos, Medicinos, Farmacijos ir Filologijos. _NEWLINE_1948\xc2\xa0m. ruden\xc4\xaf Filologijos fakultetas buvo panaikintas, o visos humanitarin\xc4\x97s specialyb\xc4\x97s perkeltos \xc4\xaf Vilniaus universitet\xc4\x85. _NEWLINE_1949\xc2\xa0m.  pavasar\xc4\xaf Universitet\xc4\x85 baig\xc4\x97 paskutin\xc4\x97 filolog\xc5\xb3 laida.\n_START_SECTION_\nKauno politechnikos institutas (1951\xe2\x80\x931990 m.)\n_START_PARAGRAPH_\n1950\xc2\xa0m. spalio 31 d. i\xc5\xa1leistas Soviet\xc5\xb3 S\xc4\x85jungos auk\xc5\xa1tojo mokslo ministro S. Kaftanovo \xc4\xafsakymas, kuriuo nutarta Kauno valstybin\xc4\xaf Vytauto Did\xc5\xbeiojo universitet\xc4\x85 reorganizuot\xc4\xaf \xc4\xaf Kauno politechnikos institut\xc4\x85 (suteikiant pirm\xc4\x85j\xc4\x85 kategorij\xc4\x85), o to paties Universiteto Medicinos fakultet\xc4\x85\xc2\xa0\xe2\x80\x93 \xc4\xaf Kauno medicinos institut\xc4\x85 (suteikiant antr\xc4\x85j\xc4\x85 kategorij\xc4\x85). Kauno politechnikos institutas, veik\xc4\x99s 1951\xe2\x80\x931990\xc2\xa0m., buvo pirmoji savaranki\xc5\xa1ka auk\xc5\xa1toji technikos mokykla. Pirmasis KPI direktorius (v\xc4\x97liau \xe2\x80\x93 rektorius) buvo Kazimieras Bar\xc5\xa1auskas._NEWLINE_1960 m. rektoriaus K.\xc2\xa0Bar\xc5\xa1ausko iniciatyva Institutas gavo LSSR vyriausyb\xc4\x97s pritarim\xc4\x85 KPI miestelio statybai, o 1961 m. \xe2\x80\x93 64 ha \xc5\xbeem\xc4\x97s sklyp\xc4\x85 greta tuometini\xc5\xb3 ketvirt\xc5\xb3j\xc5\xb3 instituto r\xc5\xabm\xc5\xb3 Radvil\xc4\x97n\xc5\xb3 plente. 1961 m. patvirtintas akademinio miestelio generalinis planas, kurio autoriai architektai Vytautas Jurgis\xc2\xa0Di\xc4\x8dius, Jonas\xc2\xa0Putna ir Jonas Algimantas Zeidotas, o t\xc5\xb3 pa\xc4\x8di\xc5\xb3 met\xc5\xb3 bir\xc5\xbeelio 15\xc2\xa0d. LSSR Ministr\xc5\xb3 Taryba patvirtino nauj\xc5\xb3j\xc5\xb3 Statybos r\xc5\xabm\xc5\xb3 projekt\xc4\x85 u\xc5\xbe 1 milijon\xc4\x85 411 t\xc5\xabkstan\xc4\x8di\xc5\xb3 rubli\xc5\xb3. Tais pa\xc4\x8diais metais pad\xc4\x97ti pamatai naujiems Statybos\xc2\xa0 r\xc5\xabmams. 1957\xe2\x80\x931962 m. Kaune, A.\xc2\xa0Mickevi\xc4\x8diaus gatv\xc4\x97je ir Vyd\xc5\xabno al\xc4\x97joje, pastatyti bendrabu\xc4\x8diai KPI studentams. _NEWLINE_1964 metais mirus pirmajam rektoriui prof. K. Bar\xc5\xa1auskui, Instituto vadovyb\xc4\x97 pasi\xc5\xabl\xc4\x97 Lietuvos komunist\xc5\xb3 partijos Centro komitetui pavadinti Institut\xc4\x85 jo organizatoriaus vardu, bet LKP CK nesutiko. Ta\xc4\x8diau, \xc4\xafvertinus prof. K. Bar\xc5\xa1ausko nuopelnus, jo vardas suteiktas KPI Probleminei ultragarso laboratorijai, kuri\xc4\x85 jis buvo \xc4\xafk\xc5\xabr\xc4\x99s._NEWLINE_1965 m. buvo baigta Statybos r\xc5\xabm\xc5\xb3, \xc4\xaf kuriuos persik\xc4\x97l\xc4\x97 Statybos ir Santechnikos fakultetai, statyba. KPI student\xc5\xb3 miestelis pl\xc4\x97t\xc4\x97si ir augo iki 1989 m._NEWLINE_Nuo 1974\xc2\xa0m. baland\xc5\xbeio 22 d. iki 1989\xc2\xa0m. spalio 23 d. KPI buvo pavadintas Kauno Antano Snie\xc4\x8dkaus politechnikos institutu._NEWLINE_1989 metais \xc4\xafsteigta KPI eksperimentin\xc4\x97 vidurin\xc4\x97 mokykla, v\xc4\x97liau pervadinta \xc4\xaf KTU Gimnazij\xc4\x85, pirmoji Lietuvoje universitetin\xc4\x97 mokykla gabiems moksleiviams ugdyti. 2010\xc2\xa0m. ji buvo pripa\xc5\xbeinta geriausia vidurinio ugdymo \xc4\xafstaiga m\xc5\xabs\xc5\xb3 \xc5\xa1alyje (pagal savaitra\xc5\xa1\xc4\x8dio \xe2\x80\x9eVeidas\xe2\x80\x9c sudaryt\xc4\x85 reiting\xc4\x85).\n_START_SECTION_\nKauno technologijos universitetas (nuo 1990 m.)\n_START_PARAGRAPH_\n1990\xc2\xa0m. baland\xc5\xbeio 4 d. Instituto tarybos daugumos pritarimu, buvo nuspr\xc4\x99sta KPI pervadinti Kauno technologijos universitetu. Buvo kreiptasi \xc4\xaf Lietuvos Auk\xc5\xa1\xc4\x8diausi\xc4\x85j\xc4\x85 Taryb\xc4\x85 su pra\xc5\xa1ymu pakeisti KPI pavadinim\xc4\x85. 1990\xc2\xa0m. spalio 31 d. Lietuvos Auk\xc5\xa1\xc4\x8diausios Tarybos Prezidiumo nutarimu buvo atgautas universitetinis statusas, \xc4\xafgytas dar 1922\xc2\xa0m. vasario 16 d._NEWLINE_1991\xc2\xa0m. kovo 27 d. Universiteto darbuotoj\xc5\xb3 konferencijos antrajame pos\xc4\x97dyje buvo patvirtintas Universiteto statutas. Darbuotoj\xc5\xb3 konferencija ne tik pri\xc4\x97m\xc4\x97 statut\xc4\x85, bet ir nustat\xc4\x97 tolesn\xc4\x99 veiksm\xc5\xb3 eig\xc4\x85 reformuojant Universitet\xc4\x85._NEWLINE_Permainos neapsiribojo instituto pervardijimu \xc4\xaf universitet\xc4\x85\xc2\xa0\xe2\x80\x93 jis tapo techni\xc5\xa1kuoju universitetu su pasaulinius reikalavimus atitinkan\xc4\x8dia studij\xc5\xb3 sistema. Tai patvirtino 1993\xc2\xa0m. pavasar\xc4\xaf surengta KTU \xc4\xafvertinimo konferencija, kurioje dalyvavo specialistai i\xc5\xa1 JAV, Anglijos, Danijos, \xc5\xa0vedijos, Suomijos ir kit\xc5\xb3 \xc5\xa1ali\xc5\xb3 techni\xc5\xa1k\xc5\xb3j\xc5\xb3 universitet\xc5\xb3, bei speciali Europos in\xc5\xbeinerinio lavinimo federacija._NEWLINE_1992\xc2\xa0m. Universitete prad\xc4\x97ta \xc4\xafgyvendinti trij\xc5\xb3 pakop\xc5\xb3 auk\xc5\xa1tojo mokslo sistema. \xc4\xaediegta ir toliau tobulinama lanksti modulin\xc4\x97-kreditin\xc4\x97 studij\xc5\xb3 sistema, akcentuojanti mokslo ir studij\xc5\xb3 vienov\xc4\x99, plat\xc5\xb3 fundamentin\xc4\xaf i\xc5\xa1silavinim\xc4\x85, liberalias studij\xc5\xb3 programas ir savaranki\xc5\xa1k\xc4\x85 darb\xc4\x85. Siekiant skatinti internacionalizavim\xc4\x85 ir pritraukti u\xc5\xbesienio student\xc5\xb3, prad\xc4\x97tos rengti studij\xc5\xb3 programos u\xc5\xbesienio kalbomis._NEWLINE_1998\xc2\xa0m. KTU prisijung\xc4\x97 prie Did\xc5\xbeiosios universitet\xc5\xb3 chartijos ir per kelerius metus tapo 9 tarptautini\xc5\xb3 organizacij\xc5\xb3 narys._NEWLINE_Buvo \xc4\xafsteigtas KTU regioninis verslo inkubatorius, kuris yra pirmasis technologinis verslo inkubatorius Lietuvoje, teikiantis param\xc4\x85 naujai versl\xc4\x85 prad\xc4\x97jusioms \xc4\xafmon\xc4\x97ms._NEWLINE_2007\xc2\xa0m. KTU \xc4\xafteiktas Pasaulin\xc4\x97s intelektin\xc4\x97s nuosavyb\xc4\x97s organizacijos (PINO) apdovanojimas u\xc5\xbe pramonin\xc4\x97s nuosavyb\xc4\x97s objekt\xc5\xb3 patentavim\xc4\x85 ir registravim\xc4\x85. 2008\xc2\xa0m. PINO apdovanojimai \xc4\xafteikti KTU Chemin\xc4\x97s technologijos fakulteto mokslininkams prof. Vytautui Getau\xc4\x8diui ir prof. Juozui Vidui Gra\xc5\xbeulevi\xc4\x8diui._NEWLINE_Partneryst\xc4\x97s pa\xc5\xbeangos premija, kuri skiriama u\xc5\xbe ind\xc4\x97l\xc4\xaf \xc4\xaf gyvenimo kokyb\xc4\x97s gerinim\xc4\x85 ir \xc5\xa1alies konkurencingumo didinim\xc4\x85, atiteko prof. Rymantui Jonui Ka\xc5\xbeiui\xc2\xa0\xe2\x80\x93 u\xc5\xbe ultragarsini\xc5\xb3 matavimo ir diagnostikos technologij\xc5\xb3 suk\xc5\xabrim\xc4\x85 ir prover\xc5\xbe\xc4\xaf \xc4\xaf Europos mokslini\xc5\xb3 tyrim\xc5\xb3 ir taikym\xc5\xb3 erdves._NEWLINE_2008\xc2\xa0m. KTU Aplinkos in\xc5\xbeinerijos institutui, vadovaujamam prof. Jurgio Kazimiero Stani\xc5\xa1kio, Europos Parlamente buvo \xc4\xafteiktas \xe2\x80\x9eEnergijos gaublio\xe2\x80\x9c (Energy Globe) diplomas u\xc5\xbe prevencini\xc5\xb3 energij\xc4\x85 taupan\xc4\x8di\xc5\xb3 inovacij\xc5\xb3 k\xc5\xabrimo ir diegimo sistem\xc4\x85 (APINI-SPIN). 2010\xc2\xa0m. prof. J. K. Stani\xc5\xa1kiui \xc4\xafteiktas Baltijos j\xc5\xabros apdovanojimas (The Baltic Sea Award 2010). Tai kol kas vienintelis lietuvis mokslininkas, peln\xc4\x99s \xc5\xa1\xc4\xaf garbing\xc4\x85 apdovanojim\xc4\x85, kuris kasmet skiriamas asmeniui arba organizacijai u\xc5\xbe prakti\xc5\xa1kai \xc4\xafdiegtus mokslini\xc5\xb3 tyrim\xc5\xb3 rezultatus, techninius sprendimus ar kit\xc4\x85 veikl\xc4\x85, turin\xc4\x8di\xc4\x85 ypating\xc4\x85 reik\xc5\xa1m\xc4\x99 Baltijos j\xc5\xabrai ir jos regiono darniajai pl\xc4\x97trai._NEWLINE_2009\xc2\xa0m. Europos Komisijos vykdomoji agent\xc5\xabra (EACEA) KTU suteik\xc4\x97 Diplomo pried\xc4\x97lio (Diploma Supplement) etiket\xc4\x99. Diplomai su \xc5\xa1iuo pried\xc4\x97liu pripa\xc5\xbe\xc4\xafstami visoje Europoje, tod\xc4\x97l absolventams palengvina \xc4\xafsidarbinimo galimybes ne tik savo \xc5\xa1alyje, bet ir u\xc5\xbesienyje._NEWLINE_Kauno jaunimo apdovanojimuose KTU peln\xc4\x97 geriausio Jaunimo partnerio nominacij\xc4\x85, o KTU Student\xc5\xb3 atstovyb\xc4\x97\xc2\xa0\xe2\x80\x93 geriausios Jaunimo organizacijos vard\xc4\x85._NEWLINE_Atidarytas KTU Vaik\xc5\xb3 universitetas, kuriame 8\xe2\x80\x9312 met\xc5\xb3 vaikai turi galimyb\xc4\x99 susipa\xc5\xbeinti su \xc4\xafvairiomis mokslo sritimis, bendrauti su mokslininkais, lankytis laboratorijose ir steb\xc4\x97ti ten atliekamus mokslinius tyrimus._NEWLINE_2010\xc2\xa0m. pasira\xc5\xa1yta sutartis d\xc4\x97l integruoto mokslo, studij\xc5\xb3 ir verslo sl\xc4\x97nio \xe2\x80\x9eSantaka\xe2\x80\x9c pirmojo investicinio projekto finansavimo. Vykdant \xc5\xa1\xc4\xaf projekt\xc4\x85 Kaune, KTU student\xc5\xb3 miestelyje nuspr\xc4\x99sta \xc4\xafkurti pasaulinio lygio Nacionalin\xc4\xaf atviros prieigos mokslini\xc5\xb3 tyrim\xc5\xb3 ir eksperimentin\xc4\x97s pl\xc4\x97tros (MTEP) centr\xc4\x85. \xc4\x8cIa bus kryptingai pl\xc4\x97tojamos Lietuvos \xc5\xabkiui svarbios darniosios chemijos, mechatronikos, energetikos, informacin\xc4\x97s ir komunikacin\xc4\x97s technologijos, jau dabar sudaran\xc4\x8dios svari\xc4\x85 \xc5\xa1alies eksporto dal\xc4\xaf. Projekto vert\xc4\x97\xc2\xa0\xe2\x80\x93 117,257 mln. Lt.\xe2\x80\x82_NEWLINE_\xc4\xaegyvendintas Maisto moksl\xc5\xb3 ir technologij\xc5\xb3 kompetencijos centro projektas. \xc5\xa0\xc4\xaf mokslo, studij\xc5\xb3 ir verslo sl\xc4\x97nio \xe2\x80\x9eNemunas\xe2\x80\x9c projekt\xc4\x85 \xc4\xafsteig\xc4\x97 KTU ir Lietuvos agrarini\xc5\xb3 ir mi\xc5\xa1k\xc5\xb3 moksl\xc5\xb3 centro sodininkyst\xc4\x97s ir dar\xc5\xbeininkyst\xc4\x97s institutas. Centre sukoncentruota maisto in\xc5\xbeinerijos, technologijos ir kokyb\xc4\x97s analiz\xc4\x97s tyrim\xc5\xb3 \xc4\xafranga, kuria bus galima modeliuoti, optimizuoti bei tirti maisto produkt\xc5\xb3 gamybos ir laikymo procesus._NEWLINE_2013 m.\xc2\xa0\xe2\x80\x93 pirmieji universiteto Atsinaujinimo programos metai, kada prad\xc4\x97ta \xc4\xafgyvendinti per 30 bendrauniversitetini\xc5\xb3 projekt\xc5\xb3\xc2\xa0\xe2\x80\x93 studij\xc5\xb3 program\xc5\xb3 valdymo, mokslo kokyb\xc4\x97s didinimo, tarptauti\xc5\xa1kumo, \xc5\xbemogi\xc5\xa1k\xc5\xb3j\xc5\xb3 i\xc5\xa1tekli\xc5\xb3 vystymo, infrastrukt\xc5\xabros valdymo ir optimizavimo, rinkodaros ir komunikacijos vystymo._NEWLINE_Pritarta patobulintai KTU studij\xc5\xb3 program\xc5\xb3 valdymo sistemai\xc2\xa0\xe2\x80\x93 sudaryti instituciniai studij\xc5\xb3 kryp\xc4\x8di\xc5\xb3 grupi\xc5\xb3 program\xc5\xb3 komitetai, kurie pad\xc4\x97t\xc5\xb3 telkti vis\xc5\xb3 Universiteto akademini\xc5\xb3 padalini\xc5\xb3 potencial\xc4\x85; sukurta mentoryst\xc4\x97s programa; parengta ir patvirtinta nauja akademini\xc5\xb3 padalini\xc5\xb3_NEWLINE_strukt\xc5\xabra, atsi\xc5\xbevelgiant \xc4\xaf fakultet\xc5\xb3 tradicijas, j\xc5\xb3 atpa\xc5\xbe\xc4\xafstamum\xc4\x85 nacionalin\xc4\x97je ir tarptautin\xc4\x97je terp\xc4\x97je, ekonomin\xc4\xaf naudingum\xc4\x85 ir veiklos t\xc4\x99stinum\xc4\x85. Nuspr\xc4\x99sta juos sukoncentruoti KTU Student\xc5\xb3 miestelyje, kuriame jau sutelkta visa pagrindin\xc4\x97 mokslini\xc5\xb3 tyrim\xc5\xb3 baz\xc4\x97 ir mokomosios laboratorijos. Pagal nauj\xc4\x85 strukt\xc5\xabr\xc4\x85 keturiolika fakultet\xc5\xb3 reorganizuota \xc4\xaf 9 fakultetus._NEWLINE_T\xc5\xb3 pa\xc4\x8di\xc5\xb3 met\xc5\xb3 vasar\xc4\x85 KTU garb\xc4\x97s daktaro vardo regalijos Kaune \xc4\xafteiktos serui Ri\xc4\x8dardui Bransonui. Vienam i\xc5\xa1 \xc5\xbeymiausi\xc5\xb3 brit\xc5\xb3 verslinink\xc5\xb3, milijardieriui, vienos garsiausi\xc5\xb3 pasaulio verslo grupi\xc5\xb3 \xe2\x80\x9eVirgin Group\xe2\x80\x9c \xc4\xafk\xc5\xabr\xc4\x97jui garb\xc4\x97s daktaro vardas suteiktas siekiant \xc4\xafkv\xc4\x97pti jaunus ver\xc5\xbelius \xc5\xbemones, paskatinti juos tik\xc4\x97ti, kad Lietuvos vardas galingai skamb\xc4\x97s tiek, kiek mes juo did\xc5\xbeiuosim\xc4\x97s ir skleisime pasauliui._NEWLINE_2014 m. KTU garb\xc4\x97s daktaro vardas u\xc5\xbe \xc5\xbeini\xc5\xb3 ir pa\xc5\xbeangi\xc5\xb3_NEWLINE_ateities technologij\xc5\xb3 diegim\xc4\x85 siekiant i\xc5\xa1manios gynybos koncepcijos \xc4\xafgyvendinimo ir intelektual\xc5\xb3 principingum\xc4\x85 d\xc4\x97l pamatini\xc5\xb3 laisv\xc4\x97s ideal\xc5\xb3 gynimo_NEWLINE_suteiktas \xc5\xa0iaur\xc4\x97s Atlanto Sutarties Organizacijos (angl. North Atlantic Treaty Organization_NEWLINE_\xe2\x80\x93 NATO) Generaliniam Sekretoriui Anders Fogh Rasmussen._NEWLINE_Tais pa\xc4\x8diais metais garb\xc4\x97s daktaro vard\xc4\x85 u\xc5\xbe verslumo kult\xc5\xabros_NEWLINE_stiprinim\xc4\x85 universitete peln\xc4\x97 tarptautinio verslo veteranas Alex Sozonoff\xc2\xa0\xe2\x80\x93 vienas i\xc5\xa1 jaunojo verslo ugdymo erdv\xc4\x97s \xe2\x80\x9eStartup Space\xe2\x80\x9c bei Inovacij\xc5\xb3 ir verslo centro steig\xc4\x97j\xc5\xb3, kuruojantis ry\xc5\xa1ius tarp Aalto (Suomija), Stanfordo (JAV) ir KTU._NEWLINE_KTU garb\xc4\x97s regalijos \xc4\xafteiktos ir verslininkui daktarui Vladui La\xc5\xa1ui u\xc5\xbe mokslo, technologij\xc5\xb3, inovacij\xc5\xb3 ir verslumo s\xc4\x85veikos Lietuvoje_NEWLINE_ir Universitete puosel\xc4\x97jim\xc4\x85 asmeniniu ind\xc4\x97liu ir tarptautiniais ry\xc5\xa1iais. V. La\xc5\xa1o iniciatyva KTU buvo sukurtas ir \xc4\xaf kosmos\xc4\x85 pakilo pirmasis lietuvi\xc5\xa1kas_NEWLINE_palydovas \xe2\x80\x9eLitSat-1\xe2\x80\x9c._NEWLINE_Garb\xc4\x97s daktaro vard\xc4\x85 peln\xc4\x97 ir J\xc5\xabrat\xc4\x97 Kristina Kazickait\xc4\x97-Altman. Mokslo filantrop\xc4\x97 j\xc4\xaf peln\xc4\x97 u\xc5\xbe kasmet skiriamas vardines stipendijas studentams, svari\xc4\x85 finansin\xc4\x99 param\xc4\x85 d\xc4\x97stytojams ir renginiams bei konkursams, pelnyt\xc4\x85 akademin\xc4\x97s bendruomen\xc4\x97s pripa\xc5\xbeinim\xc4\x85 ir pagarb\xc4\x85 organizuojant dr. Juozo Petro Kazicko \xc5\xa1eimos fondo veikl\xc4\x85 Lietuvoje ir Kauno technologijos universitete._NEWLINE_Rugs\xc4\x97jo 1 d. duris atv\xc4\x97r\xc4\x97 KTU In\xc5\xbeinerijos lic\xc4\x97jus\xc2\xa0\xe2\x80\x93 pirmoji tokio tipo \xc5\xa1vietimo \xc4\xafstaiga \xc5\xa1alyje._NEWLINE_2015 m. KTU Ekonomikos ir verslo fakultete duris atv\xc4\x97r\xc4\x97 pirmoji Baltijos \xc5\xa1alyse bei Lenkijoje \xe2\x80\x9eBloomberg\xe2\x80\x9c finans\xc5\xb3 ir rink\xc5\xb3 laboratorija \xe2\x80\x9eBloomberg Financial Markets Lab\xe2\x80\x9c._NEWLINE_2016 m. KTU \xc4\xafsigijo ISM Vadybos ir ekonomikos universiteto kontrolin\xc4\xaf akcij\xc5\xb3 paket\xc4\x85.\n_START_SECTION_\nVeikla\n_START_PARAGRAPH_\nKTU \xe2\x80\x93 viena daugiausiai u\xc5\xbesakom\xc5\xb3j\xc5\xb3 tyrim\xc5\xb3 verslui atliekan\xc4\x8di\xc5\xb3 auk\xc5\xa1t\xc5\xb3j\xc5\xb3 mokykl\xc5\xb3 Lietuvoje._NEWLINE_Universitete veikia 9 fakultetai, 8 institutai, KTU yra 2 integruot\xc5\xb3 mokslo, studij\xc5\xb3 ir verslo centr\xc5\xb3 \xe2\x80\x93 sl\xc4\x97ni\xc5\xb3 \xe2\x80\x9eSantaka\xe2\x80\x9c ir \xe2\x80\x9eNemunas\xe2\x80\x9c \xe2\x80\x93 steig\xc4\x97jas. Universiteto mokslin\xc4\x97s produkcijos apsauga ir komercinimu u\xc5\xbesiima KTU Nacionalinis inovacij\xc5\xb3 ir verslo centras._NEWLINE_Universitete studijuoja daugiau kaip 9 t\xc5\xabkst. student\xc5\xb3, i\xc5\xa1 j\xc5\xb3 pirmosios pakopos ir vientis\xc5\xb3j\xc5\xb3 studij\xc5\xb3 \xe2\x80\x93 6,7 t\xc5\xabkst., magistrant\xc5\xabros \xe2\x80\x93 2 t\xc5\xabkst., doktorant\xc5\xabros \xe2\x80\x93 daugiau kaip 300._NEWLINE_KTU vykdo 122 studij\xc5\xb3 programas, i\xc5\xa1 j\xc5\xb3 pirmosios pakopos ir vientis\xc5\xb3j\xc5\xb3 studij\xc5\xb3 \xe2\x80\x93 48, magistrant\xc5\xabros \xe2\x80\x93 54, doktorant\xc5\xabros \xe2\x80\x93 19, profesini\xc5\xb3 studij\xc5\xb3 \xe2\x80\x93 1. I\xc5\xa1 j\xc5\xb3 gali b\xc5\xabti d\xc4\x97stomos angl\xc5\xb3 kalba \xe2\x80\x93 46 (ne\xc4\xafskaitant doktorant\xc5\xabros angl\xc5\xb3 kalba). _NEWLINE_KTU biblioteka \xe2\x80\x93 viena did\xc5\xbeiausi\xc5\xb3 akademini\xc5\xb3 bibliotek\xc5\xb3 Lietuvoje, teikianti paslaugas, orientuotas \xc4\xaf mokymo, mokymosi ir mokslini\xc5\xb3 tyrim\xc5\xb3 poreikius, u\xc5\xbetikrinanti prieig\xc4\x85 prie joje saugom\xc5\xb3 ir pasaulini\xc5\xb3 informacijos i\xc5\xa1tekli\xc5\xb3. KTU bibliotekoje saugoma apie 1,2 mln. spaudini\xc5\xb3._NEWLINE_Universitete \xc4\xafsteigta daugiau kaip 100 mecenat\xc5\xb3 stipendij\xc5\xb3, ger\xc5\xb3 akademini\xc5\xb3 rezultat\xc5\xb3 mokslin\xc4\x97je, visuomenin\xc4\x97je ir inovacij\xc5\xb3 srityje pasiek\xc4\x99 aktyv\xc5\xabs studentai gauna did\xc5\xbeiausi\xc4\x85 Lietuvoje talento stipendij\xc4\x85, pinigin\xc4\x97mis premijomis apdovanojami aktyviausieji KTU jaunieji mokslininkai ir doktorantai._NEWLINE_Universitete veikia studentams skirta talent\xc5\xb3 ugdymo platforma \xe2\x80\x9eGIFTed\xe2\x80\x9c, mentoryst\xc4\x97s programa \xe2\x80\x9eGUIDed\xe2\x80\x9c, karjeros ugdymo platforma \xe2\x80\x9eWANTed\xe2\x80\x9c, akademini\xc5\xb3 main\xc5\xb3 platforma \xe2\x80\x9eDISCOVERed\xe2\x80\x9c, popaskaitines veiklas jungia platforma \xe2\x80\x9eUNITed\xe2\x80\x9c, Universiteto meno kolektyvus \xe2\x80\x93 \xe2\x80\x9eINSPIRed\xe2\x80\x9c, sporto veiklas \xe2\x80\x93 \xe2\x80\x9eACTIVATed\xe2\x80\x9c._NEWLINE__NEWLINE_Nuo savo veiklos prad\xc5\xbeios 1922 m. Universitet\xc4\x85 baig\xc4\x97 per 153 t\xc5\xabkst. absolvent\xc5\xb3.\n_START_SECTION_\nTarptautiniai ry\xc5\xa1iai\n_START_PARAGRAPH_\nKTU yra pasira\xc5\xa1\xc4\x99s bendradarbiavimo sutartis su daugiau kaip 350 ugdymo institucij\xc5\xb3 50-yje pasaulio valstybi\xc5\xb3. Tarpusavio supratimo, student\xc5\xb3 ir personalo main\xc5\xb3 bei \xe2\x80\x9eErasmus+\xe2\x80\x9c tarpinstitucinio bendradarbiavimo sutartys leid\xc5\xbeia Universitetui vystyti strategines partnerystes, bendradarbiauti mokslo ir studij\xc5\xb3 klausimais su u\xc5\xbesienio \xc5\xa1ali\xc5\xb3 auk\xc5\xa1tosiomis mokyklomis, vykdyti akademinius student\xc5\xb3 ir personalo mainus. Nors daugiausia esam\xc5\xb3 partneri\xc5\xb3 yra Europos S\xc4\x85jungos \xc5\xa1alyse, ta\xc4\x8diau j\xc5\xb3 ratas vis spar\xc4\x8diau ple\xc4\x8diamas ir kitur._NEWLINE_Universitetas yra Europos universitet\xc5\xb3 asociacijos (European University Association \xe2\x80\x93 EUA),\xc2\xa0Europos universitet\xc5\xb3 asociacijos Doktorant\xc5\xabros tarybos (European University Association Council of Doctoral Education \xe2\x80\x93 EUA-CDE), Europos in\xc5\xbeinerini\xc5\xb3 studij\xc5\xb3 draugijos (European Society for Engineering Education \xe2\x80\x93 SEFI), Europos pa\xc5\xbeangi\xc5\xb3 in\xc5\xbeinerini\xc5\xb3 studij\xc5\xb3 ir mokslini\xc5\xb3 tyrim\xc5\xb3 mokykl\xc5\xb3 konferencijos (The Conference of European Schools for Advanced Engineering Education and Research \xe2\x80\x93 CESAER), Europos inovatyvi\xc5\xb3 universitet\xc5\xb3 konsorciumo (The European Consortium of Innovative Universities \xe2\x80\x93 ECIU), Europos universitet\xc5\xb3 t\xc4\x99stinio studij\xc5\xb3 tinklo (European Universities Continuing Education Network \xe2\x80\x93 EUCEN), Baltijos \xc5\xa1ali\xc5\xb3 universitet\xc5\xb3 mokslo ir technologij\xc5\xb3 konsorciumo (Baltic Sea Region University Consortium for Science and\xc2\xa0Technology \xe2\x80\x93 BALTECH), kit\xc5\xb3 tarptautini\xc5\xb3 oranizacij\xc5\xb3 ir tinkl\xc5\xb3 narys._NEWLINE_Per Nepriklausomyb\xc4\x97s 20-met\xc4\xaf KTU aplank\xc4\x97 daug garbi\xc5\xb3 u\xc5\xbesienio sve\xc4\x8di\xc5\xb3, tarp kuri\xc5\xb3\xc2\xa0\xe2\x80\x93 Belgijos karalius Albertas II, pasaulinio garso violon\xc4\x8delininkas, pianistas ir dirigentas Mstislavas Rostropovi\xc4\x8dius, Nobelio premijos laureatas \xc5\xa1veicar\xc5\xb3 fizikas Heinrichas Rohreris, Nyderland\xc5\xb3 Karalien\xc4\x97 Beatri\xc4\x8d\xc4\x97, kiti.'